Κατά την ενημέρωση των πολιτικών συντακτών, ο κυβερνητικός εκπρόσωπος, Στέλιος Πέτσας, ερωτηθείς για το αν το θέμα της μείωσης των πρωτογενών πλεονασμάτων τίθεται στις διεθνείς συναντήσεις του πρωθυπουργού, Κυριάκου Μητσοτάκη, απάντησε ότι «η μείωση των πρωτογενών πλεονασμάτων βρίσκεται στον πυρήνα της πολιτικής μας από το 2016. Το έχει πει επανειλημμένως ο πρωθυπουργός. Η κυβέρνηση έχει σχέδιο, προτάσσουμε το μεταρρυθμιστικό πρόγραμμα και το θέμα των πλεονασμάτων θα τεθεί, όπως έχει πει ο πρωθυπουργός από το 2021. Η συζήτηση έχει ξεκινήσει από την επιστολή που έχει στείλει ο υπουργός Οικονομικών Χρήστος Σταϊκούρας, στο πλαίσιο της ενισχυμένης εποπτείας.

Σε ερώτηση στη συνέχεια για το αν τίθεται στις διεθνείς συναντήσεις το θέμα της επιστροφής των κερδών από τα ελληνικά ομόλογα που διακρατούν οι ευρωπαικές τράπεζες, ο κ. Πέτσας απάντησε ότι όλες οι τεχνικές που μπορούν να συμβάλλουν στον στόχο της μείωσης των πλεονασμάτων είναι ευπρόσδεκτες.

Υπενθυμίζεται ότι η κυβέρνηση του ΣΥΡΙΖΑ έχει συμφωνήσει με την τρόικα πρωτογενή πλεονάσματα 3,5% από το 2018 μέχρι το 2022, με σταδιακή μείωσή τους στο 2% μέχρι το 2060.